钦定古今图书集成/明伦汇编/官常典/第768卷 > 潘良贵
## 钦定古今图书集成/明伦汇编/官常典/第768卷 > 潘良贵

按《宋史》本传：“良贵，字子贱，婺州金华人。以上舍释褐，
为辟雍博士，迁秘书郎。时宰相蔡京与其子攸方以
爵禄钓知名士，良贵屹然特立，亲故数为京致愿交
意，良贵正色谢绝。除主客郎中，寻提举淮南东路常
平。靖康元年，召还，赐对，钦宗问孰可秉钧轴者，良贵
亟言何栗、唐恪等四人不可用，他日必误社稷。陛下
若欲扶危持颠之相，非博询于下僚，明扬于微陋，未
见其可。”语彻于外，当国者指为狂率，黜监信州汭口
排岸。高宗即位，召为左司谏。既见，请诛伪党，使叛命
者受刀国门，即敌人不敢轻议。宋鼎又乞封宗室贤
者于山东、河北，以壮国体；巡幸惟扬，养兵以图恢复。
黄潜善、汪伯彦恶其言，改除工部。良贵以不得其言
求去，主管明道宫。越数年，除提点荆湖南路刑狱，主
管江州太平观，除考功郎，迁左司。宰相吕颐浩从容
谓良贵曰：“旦夕相引入两省。”良贵正色对曰：“亲老，方
欲乞外两省官，非良贵可为也。”退语人曰：“宰相进退
一世人才，以为贤邪，自当擢用，何可握手密语，先示
私恩？若士大夫受其牢笼，又何以立朝？”即日乞补外，
以直龙图阁知严州。到官两月，请祠，主管亳州明道
宫。起为中书舍人。会户部侍郎向子𬤇入见，语言烦
亵，良贵故善子𬤇。是日摄起居，立殿上，径至榻前厉
声曰：“子𬤇以无益之谈久烦圣听。”子𬤇欲退，高宗顾
良贵曰：“是朕问之。”又谕子𬤇且款语。子𬤇复语久不
止，良贵叱之退者再。高宗色变，阁门并弹之，于是二
人俱待罪。有旨“良贵放罪，子𬤇无罪可待。”良贵求去，
以集英殿修撰提举江州太平观。起知明州。期年，除

刚介清苦，壮老一节。为博士时，王黼、张邦昌俱欲妻
以女，拒之晚。家居贫甚，秦桧讽令求郡，良贵曰：“从臣
除授合辞免，今求之于宰相，辞之于君父”，良贵不敢
为也。其谏疏多焚槁，仅存杂著十五卷，新安朱熹为
之序。